b'\n_START_ARTICLE_\nApollon\n_START_PARAGRAPH_\nApollon (m.kreik. \xe1\xbc\x88\xcf\x80\xcf\x8c\xce\xbb\xce\xbb\xcf\x89\xce\xbd, roomalaisten Apollo) on jumala kreikkalaisessa ja roomalaisessa mytologiassa. Apollon on Zeuksen ja Leton poika ja Artemiin (mets\xc3\xa4styksen jumalatar) kaksoisveli. Apollon oli alun perin luonteeltaan \xc5\xa1amaaninen: h\xc3\xa4nen alaansa oli parannustaito, jousiammunta, ennustus ja runollinen innostus. My\xc3\xb6hemmin h\xc3\xa4n kehittyi erityisesti valon ja auringon jumalaksi, ennustustaidon jumalana her\xc3\xa4tti runollista innostusta ja suosi laulua ja soittoa. T\xc3\xa4rkein ennustustaidon ilmentym\xc3\xa4 oli vanhan ajan tunnetuin oraakkeli, Apollonin oraakkeli Delfoissa. Parannustaito eriytyi my\xc3\xb6hemmin jumala Asklepiokseen ja runollinen innostus muusiin._NEWLINE_My\xc3\xb6hempin\xc3\xa4 aikoina h\xc3\xa4n sekoittui osittain auringonjumala Helioksen kanssa ja h\xc3\xa4nen siskonsa kuunjumala Selenen kanssa. Etruskien mytologiassa h\xc3\xa4net tunnetaan nimell\xc3\xa4 Aplu. _NEWLINE_Apollon syntyi Deloksen saarella, joka s\xc3\xa4ilyi h\xc3\xa4nelle pyhitettyn\xc3\xa4. Ollessaan viel\xc3\xa4 poikanen Apollon matkusti Delfoihin, jossa h\xc3\xa4n surmasi valtavan Python-k\xc3\xa4\xc3\xa4rmeen ja otti valvontaansa Pythian oraakkelin. H\xc3\xa4n ilmestyi delfiinin\xc3\xa4 kreetalaisille merimiehille ja vei heid\xc3\xa4t Delfoihin m\xc3\xa4\xc3\xa4r\xc3\xa4ten heid\xc3\xa4t vartioimaan oraakkeliaan ja rakentamaan temppeli\xc3\xa4 Apollon Delfiniokselle. _NEWLINE_Apollonin kunniaksi vietettiin Delfoin Python kisoja. Roomassa Apollon sai huomattavan aseman keisarin suojelusjumalana, varsinkin Augustuksen aikana. H\xc3\xa4nen p\xc3\xa4\xc3\xa4palvontapaikkojaan olivat Delfoi ja Delos. Apollon on helppo tunnistaa antiikin taiteessa tunnusmerkeist\xc3\xa4\xc3\xa4n, laakeriseppeleest\xc3\xa4 ja lyyrasta, joista on tullut mm. Suomessa yliopistosivistyksen tunnuksia. Lis\xc3\xa4ksi h\xc3\xa4net kuvataan yleens\xc3\xa4 alastomana ja pitk\xc3\xa4kutrisena; h\xc3\xa4nen symboleinaan ovat lyyran ja laakeriseppeleen lis\xc3\xa4ksi jousi, jolla h\xc3\xa4n saattaa ampua sek\xc3\xa4 vahingoittavia ett\xc3\xa4 parantavia nuolia, sek\xc3\xa4 kithara.'